Document ID: 32008D0793

KOMISSION PÄÄTÖS,
tehty 1 päivänä lokakuuta 2008,
yhteisen kalastuspolitiikan toteuttamiseksi tarpeellisten tietojen keruusta ja hallinnasta eräille jäsenvaltioille vuonna 2008 aiheutuvien menojen tukikelpoisuudesta
(tiedoksiannettu numerolla K(2008) 4013)
(2008/793/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 24 artiklan 1 kohdan,
sekä katsoo seuraavaa:
(1)
Asetuksessa (EY) N:o 861/2006 säädetään edellytyksistä, joilla jäsenvaltiot voivat saada yhteisön rahoitusosuuden menoihin, jotka ovat aiheutuneet tietojen keruuta ja hallintaa koskevista kansallisista ohjelmista.
(2)
Ohjelmat laaditaan yhteisön puitteista yhteisen kalastuspolitiikan toteuttamista varten tarvittavien tietojen keruulle ja hallinnalle 29 päivänä kesäkuuta 2000 annetun neuvoston asetuksen (EY) N:o 1543/2000 (2) ja yhteisön kalastusalan tietojenkeruun vähimmäisohjelmista ja laajoista ohjelmista ja neuvoston asetuksen (EY) N:o 1543/2000 soveltamista koskevista yksityiskohtaisista säännöistä 25 päivänä heinäkuuta 2001 annetun komission asetuksen (EY) N:o 1639/2001 (3) mukaisesti.
(3)
Belgia, Bulgaria, Tanska, Saksa, Viro, Kreikka, Espanja, Ranska, Irlanti, Italia, Kypros, Latvia, Liettua, Malta, Alankomaat, Puola, Portugali, Suomi, Romania, Slovenia, Ruotsi ja Yhdistynyt kuningaskunta ovat toimittaneet kansalliset ohjelmansa vuodelle 2008 asetuksen (EY) N:o 1543/2000 6 artiklan 1 kohdan mukaisesti. Nämä jäsenvaltiot ovat myös jättäneet hakemukset yhteisön rahoitusosuuden saamiseksi.
(4)
Komissio on tutkinut jäsenvaltioiden ohjelmat ja arvioinut menojen tukikelpoisuuden.
(5)
Asetuksen (EY) N:o 1543/2000 5 artiklan 1 kohdassa säädetään perusteista, joita sovelletaan yhteisön vähimmäisohjelmaan, joka koskee tieteellisten arviointien tekemiseen ehdottomasti tarvittavia tietoja, ja yhteisön laajaan ohjelmaan, johon kuuluvat vähimmäisohjelman tietojen lisäksi tiedot, jotka voivat ratkaisevasti parantaa tieteellisiä arviointeja.
(6)
Asetuksen (EY) N:o 861/2006 24 artiklan 3 kohdan b alakohdassa säädetään, että rahoitusosuuden määrä vahvistetaan komission päätöksessä. Asetuksen (EY) N:o 861/2006 16 artiklassa säädetään, että perustietojen keruusta aiheutuvien yhteisön rahoitustoimenpiteiden osalta rahoituksen määrä voi olla enintään 50 prosenttia tietojen keruu- ja hallintaohjelman toteuttamisesta jäsenvaltioille aiheutuneista kustannuksista. Asetuksen 24 artiklan 2 kohdassa säädetään, että etusijalle asetetaan toimet, jotka ovat sopivimpia YKP:aa varten tarvittavien tietojen keruun parantamiseksi.
(7)
Jäsenvaltioille olisi myönnettävä ennakkomaksu kansallisen ohjelman toteuttamisen helpottamiseksi. Kansallisille ohjelmille myönnetyn yhteisön kokonaisrahoitusosuuden maksamisen edellytyksenä on se, että komissio on hyväksynyt asetuksen (EY) N:o 1639/2001 6 artiklan 2 kohdassa tarkoitetun vuotuisen teknisen kertomuksen ja siihen liittyvät menot.
(8)
Tämä päätös on Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) 75 artiklan 2 kohdassa tarkoitettu rahoituspäätös.
(9)
Tässä päätöksessä säädetyt toimenpiteet ovat kalastuksen ja vesiviljelyalan komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä vahvistetaan kunkin jäsenvaltion osalta vuoden 2008 tukikelpoisten menojen määrä ja yhteisön rahoitusosuudet yhteisen kalastuspolitiikan toteuttamista varten tarvittavien tietojen keruuseen ja hallintaan.
2 artikla
Liitteessä I esitettyihin menoihin, jotka aiheutuvat yhteisen kalastuspolitiikan toteuttamista varten tarvittavien tietojen keruusta ja hallinnasta, voidaan myöntää rahoitusosuus, joka on enintään 50 prosenttia asetuksen (EY) N:o 1543/2000 5 artiklassa säädetyn vähimmäisohjelman tukikelpoisista menoista.
3 artikla
Liitteessä II esitettyihin menoihin, jotka aiheutuvat yhteisen kalastuspolitiikan toteuttamista varten tarvittavien tietojen keruusta ja hallinnasta, voidaan myöntää rahoitusosuus, joka on enintään 35 prosenttia asetuksen (EY) N:o 1543/2000 5 artiklassa säädetyn laajan ohjelman tukikelpoisista menoista.
4 artikla
1. Yhteisö maksaa ensimmäisen erän, joka on 50 prosenttia liitteissä I ja II vahvistetusta yhteisön rahoitusosuudesta, sen jälkeen, kun tämä päätös on annettu tiedoksi jäsenvaltioille.
2. Jäsenvaltioiden on toimitettava viimeistään 31 päivänä toukokuuta 2009:
a)
asetuksen (EY) N:o 1639/2000 6 artiklan 2 kohdassa tarkoitettu tekninen kertomus;
b)
korvaushakemukset vuoden 2008 menoista, rahoituskertomus ja tositteet.
3. Yhteisön rahoitusosuuden toinen erä maksetaan 2 kohdassa tarkoitettujen rahoituskertomuksen ja teknisen kertomuksen vastaanottamisen ja hyväksymisen jälkeen.
5 artikla
1. Tämän päätöksen mukaisesti tukikelpoisten määrien laskemisessa käytettävä euron vaihtokurssi on toukokuussa 2007 voimassa ollut vaihtokurssi.
2. Niiden jäsenvaltioiden kansallisena valuuttana tekemät menoilmoitukset, jotka eivät osallistu talous- ja rahaliiton kolmanteen vaiheeseen, muunnetaan euroiksi siinä kuussa voimassa olevaan euron kurssiin, jonka kuluessa komissio on vastaanottanut nämä ilmoitukset.
6 artikla
Tämä päätös on osoitettu kaikille jäsenvaltioille.
Tehty Brysselissä 1 päivänä lokakuuta 2008.

Labels: 12
15
6
20